
REFERAT
Privind conferirea titlului de Cetăţean de Onoare al municipiului Timişoara 
domnului  Peter George Oliver Freund 






             Având în vedere adresa cu numarul SC2015-6923/16.03.2015 din partea Asociaţiei Generale a Inginerilor din România reprezentata de domnul profesor emerit doctor Tiberiu Dimitrie Babeu propunem acordarea titlului de Cetăţean de Onoare al municipiului Timişoara domnului Peter George Oliver Freund. Datorita activitaţii ştiinţifice, academice si socio-culturale înteprinsa, domnul Peter George Oliver Freund a contribuit la promovarea imaginii municipiului Timişoara în ţară şi în străinătate.

              Profesorul emerit doctor Peter George Oliver Freund de la Institutul Enrico Fermi din cadrul Universităţii din Chicago este absolvent al Colegiului Naţional „C. D. Loga” din Timişoara (1953). În perioada studenţiei la  Facultatea de Electrotehnică a  Politehnicii din Timişoara a participat la manifestaţiile anticomuniste organizate de studenţi în 1956, fiind arestat. 

                În anul 1959, după absolvirea cursurilor Politehnicii, a emigrat la Viena. După ce a obţinut titlul de doctor în fizică la Viena în anul 1960, a urmat specializarea post-doctorat la Universitatea din Geneva şi la Institutul pentru studii avansate din Princeton. Din anul 1965 este profesor la Universitatea din Chicago. Este membru al „American Physical Society” şi doctor honoris causa al Universităţii de Vest din Timişoara (1996).

                În timpul îndelungatei sale cariere de profesor şi cercetător ştiinţific dr. Peter Freund a adus importante contribuţii în fizica teoretică, în principal în domeniul teoriei corzilor ("string theory"), al teoriei monopolului magnetic, al teoriei cuantice a gravitaţiei, al geometriilor necomutative. 
               
                Pe lângă lucrările ştiinţifice, dr. Freund a scris şi lucrări literare. „Convorbiri peste Atlantic” (lucrare realizată în colaborare cu scriitorul Radu Ciobanu – un fost coleg de liceu), „Viaţa amoroasă a unui Gary Cooper evreu”, „Crucea lui Koloman” sunt câteva dintre titlurile ce poartă semnătura sa.          
	 
                 Dupa revoluţia din 1987, Peter George Oliver Freund a revenit de multe ori în Timişoara, reluând activ prieteniile şi colaborările întrerupte de evenimentele istorice.
               
                 Prin urmare propunem acordarea titlului de Cetăţean de Onoare al municipiului
Timişoara domnului Peter George Oliver Freund, pentru vasta sa activitate ce a condus la promovarea municipiului Timişoara în lume.

